## Rješenje Ustavnog suda Republike Hrvatske broj U-III-378/1996 od 2. srpnja 1997.

### NN 72/1997 (11.7.1997.), Rješenje Ustavnog suda Republike Hrvatske broj U-III-378/1996 od 2. srpnja 1997.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o ustavnoj
tužbi Nezavisnog sindikata "Plobest", Ploče, zastupanog po punomoćniku
Nikoli Marinoviću iz Splita, na sjednici održanoj dana 2. srpnja 1997.
godine, donio je slijedeće

## **RJEŠENJE**

Ustavna tužba se odbacuje.

Ovo rješenje objavit će se u "Narodnim novinama".

Obrazloženje

Nezavisni sindikat "Plobest" d.d. iz Ploča podnio je ustavnu tužbu radi
zaštite ustavnog prava iz članka 60. Ustava Republike Hrvatske, budući
da je Vrhovni sud Republike Hrvatske, presudom od 15. svibnja 1996. godine,
broj: Gž-4/96, zabranio štrajk koji je organizirao i poduzeo podnositelj
ustavne tužbe i Samostalni sindikat "Plobest" u tvrtki "Plobest" d.d. iz
Ploča.

Ustavna tužba nije dopuštena.

Uvidom u predmet Županijskog suda u Dubrovniku, broj: R-12/96, u kojem
je donesena i naprijed navedena odluka Vrhovnog suda Republike Hrvatske,
utvrđeno je da je Županijski sud u Dubrovniku presudom od 18. travnja 1996.
godine, broj: R-12/96, odbio zahtjev tvrtke "Plobest" d.d. iz Ploča da
se zabrani štrajk organiziran i proveden po podnositelju ustavne tužbe
i Samostalnom sindikatu u istoj tvrtki. Ova presuda preinačena je presudom
Vrhovnog suda Republike Hrvatske od 15. svibnja 1996. godine, broj: Gž-4/96,
te je ovaj štrajk zabranjen.

U odnosu na ovu presudu suda drugog stupnja, Nezavisni sindikat u tvrtki
"Plobest" podnio je ustavnu tužbu s naprijed navedenom tvrdnjom o povredi
rečenog ustavnog prava.

Prema stanju spisa Županijskog suda u Dubrovniku, podnositelj ustavne
tužbe je protiv iste presude Vrhovnog suda Republike Hrvatske izjavio reviziju
nakon podnošenja ustavne tužbe.

Revizija podnositelja ustavne tužbe odbijena je presudom Vrhovnog suda
Republike Hrvatske od 26. rujna 1996. godine, broj: Rev 1571/96. Ova presuda
podnositelju ustavne tužbe uručena je 4. veljače 1997. godine. U odnosu
na tu presudu, podnositelj ustavne tužbe nije podnio ustavnu tužbu.

Prema odredbama članka 28. stavka 2. i 3. Ustavnog zakona o Ustavnom
sudu Republike Hrvatske ("Narodne novine", br. 13/91), ustavna tužba se
može podnijeti, u slučaju dopuštenosti drugog pravnog puta radi zaštite
ustavnih prava, tek po iscrpljivanju tog drugog pravnog puta. U stvarima
u kojima je dopuštena revizija, pravni put je iscrpljen nakon što je odlučeno
o tom pravnom sredstvu.

Ustavna tužba je u ovom slučaju podnesena prije nego što je bio iscrpljen
drugi dopušteni pravni put. Stoga ne postoje pretpostavke za odlučivanje
po istoj ustavnoj tužbi pa je, prema odredbama članka 26. Ustavnog zakona
o Ustavnom sudu Republike Hrvatske, riješeno kao u izreci.

Dio rješenja o objavi temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-III-378/1996
Zagreb, 2. srpnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 72/1997-1253